1992L0111 — DA — 30.12.1992 — 000.001

Dette dokument er et dokumentationsredskab, og institutionerne påtager sig intet ansvar herfor

Ændret ved:

Berigtiget ved:

▼B

RÅDETS DIREKTIV 92/111/EØF

af 14. december 1992

om ændring af direktiv 77/388/EØF og om forenklingsforanstaltninger med hensyn til merværdiafgift

RÅDET FOR DE EUROPÆISKE FÆLLESSKABER HAR —

under henvisning til Traktaten om Oprettelse af Det Europæiske Økonomiske Fællesskab særlig artikel 99,

under henvisning til forslag fra Kommissionen,

under henvisning til udtalelse fra Europa-Parlamentet ( 1 ),

under henvisning til udtalelse fra Det Økonomiske og Sociale Udvalg ( 2 ), og

ud fra følgende betragtninger:

Efter artikel 3 i Rådets direktiv 91/680/EØF af 16. december 1991 om tilføjelse til det fælles merværdiafgiftssystem og om ændring, med henblik på afskaffelse af de fiskale grænser, af direktiv 77/388/EØF ( 3 ) skal direktivets bestemmelser træde i kraft i alle medlemsstaterne den 1. januar 1993;

for at lette anvendelsen af disse bestemmelser og introducere de nødvendige forenklinger bør den fælles momsordning, således som den skal anvendes fra 1. januar 1993, suppleres med henblik på at præcisere afgiftspålæggelsen for visse transaktioner med tredjelandsområder og for visse indenlandske transaktioner i Fællesskabet og med henblik på at definere de overgangsforanstaltninger, der nødvendigvis må fastsættes med hensyn til de bestemmelser, der gælder frem til 31. december 1992, og dem der træder i kraft fra den 1. januar 1993;

for at garantere neutraliteten af den fælles ordning for omsætningsafgifter med hensyn til goders oprindelse bør begrebet tredjelandsområder og definitionen af indførsel af et gode suppleres;

visse områder, der er en del af Fællesskabets toldområde, betragtes som tredjelandsområder i forbindelse med anvendelsen af den fælles momsordning; samhandelen mellem medlemsstaterne og disse områder er derfor underlagt de samme momsprincipper som transaktioner mellem Fællesskabet og tredjelande; det bør sikres, at denne samhandel underlægges fiskale bestemmelser, der svarer til dem, som anvendes på transaktioner, der foretages på samme vilkår med tredjelandsområder uden for Fællesskabets toldområde; som følge af disse bestemmelser bliver Rådets syttende direktiv 85/362/EØF af 16. juli 1985 om harmonisering af medlemsstaternes lovgivning om omsætningsafgifter — Fritagelse for merværdiafgift ved midlertidig indførsel af andre goder end transportmidler ( 4 ) formålsløst;

det er nødvendigt at præcisere reglerne for anvendelsen af fritagelserne for visse eksporttransaktioner eller transaktioner, der sidestilles hermed; som følge heraf er det nødvendigt at tilpasse de andre berørte direktiver;

det er hensigtsmæssigt at præcisere definitionen af beskatningsstedet for visse transaktioner, der sker på et skib, et fly eller et tog under passagerbefordring i Fællesskabet;

overgangsordningen for beskatning i samhandelen mellem medlemsstaterne bør suppleres for på én gang at tage hensyn til fællesskabsbestemmelserne vedrørende punktafgifter og præcisere og forenkle afgiftens gennemførelsesbestemmelser vedrørende nogle af de transaktioner, der vil blive foretaget mellem medlemsstaterne fra den 1. januar 1993;

Rådets direktiv 92/12/EØF af 25. februar 1992 om den generelle ordning for punktafgiftspligtige varer, om oplægning og omsætning heraf samt om kontrol hermed ( 5 ) fastsætter særlige procedurer og angivelsesforpligtelser i forbindelse med forsendelse af sådanne varer til en anden medlemsstat; de nærmere regler for afgiftspålæggelsen for visse leveringer og erhvervelser inden for Fællesskabet af punktafgiftspligtige varer kan følgelig forenkles til fordel for såvel de betalingspligtige personer som for de kompetente administrationer;

anvendelsesområdet for de fritagelser, der er nævnt i artikel 28c i direktiv 77/388/EØF ( 6 ), bør præciseres; det er ligeledes hensigtsmæssigt at supplere bestemmelserne vedrørende afgiftens forfald og de nærmere bestemmelser om fastlæggelsen af beskatningsgrundlaget for visse transaktioner, der foretages under fællesskabsbehandling;

det er nødvendigt at fastsætte forenklingsforanstaltninger, som sikrer ensartet behandling i alle medlemsstater for så vidt angår afgiftspligtige transaktioner ved indenlandsk virksomhed i forbindelse med samhandelen med goder inden for Fællesskabet, som foretages i den i artikel 28l i direktiv 77/388/EØF omhandlede periode af afgiftspligtige, der ikke er etableret i den medlemsstat, der er nævnt i artikel 28b, punkt A, stk. 1, i samme direktiv; med henblik herpå bør det sikres, at bestemmelserne vedrørende beskatningsordningen og de personer, der er betalingspligtige i forbindelse med disse transaktioner, harmoniseres;

for at tage hensyn til bestemmelserne om betalingspligtige personer ved indenlandsk virksomhed og for at undgå visse former for svig eller skatteunddragelse er det hensigtsmæssigt at præcisere fællesskabsbestemmelserne vedrørende tilbagebetaling til afgiftspligtige, der ikke er etableret i indlandet, af den merværdiafgift, der er nævnt i artikel 17, stk. 3, i direktiv 77/388/EØF som ændret ved artikel 28f i nævnte direktiv;

afskaffelsen fra 1. januar 1993 af afgifter ved indførsel og afgiftsgodtgørelse ved udførsel i samhandelen mellem medlemsstaterne nødvendiggør overgangsforanstaltninger for at sikre den fælles momsordnings neutralitet og for at undgå situationer, hvor der sker dobbeltbeskatning eller ikke sker beskatning;

der bør følgelig fastsættes særlige bestemmelser for de tilfælde, hvor en fællesskabsprocedure, der indledes inden den 1. januar 1993 i forbindelse med en levering fra en afgiftspligtig person inden denne dato, og som vedrører forsendelse eller transport af goder til en anden medlemsstat, først afsluttes efter den 31. december 1992;

disse bestemmelser bør ligeledes vedrøre de afgiftspligtige transaktioner, der foretages inden den 1. januar 1993, og for hvilke der er anvendt særlige fritagelser, der har medført, at tidspunktet for afgiftspligtens indtræden er blevet udskudt;

der bør ligeledes fastsættes særlige foranstaltninger for transportmidler, der — uden at være erhvervet eller indført på de almindelige betingelser på en medlemsstats indre marked — i henhold til nationale bestemmelser har været omfattet af en afgiftsfritagelse i forbindelse med midlertidig indførsel fra en anden medlemsstat;

iværksættelsen af disse overgangsforanstaltninger indebærer både for samhandelen mellem medlemsstaterne og for transaktionerne med tredjelandsområder, at definitionen af de transaktioner, der skal pålægges afgift fra 1. januar 1993, suppleres, og at der for disse tilfælde foretages en præcisering af begreberne beskatningssted, afgiftspligtens indtræden og afgiftens forfald;

at konjunkturøkonomiske grunde har Kongeriget Spanien og Den Italienske Republik anmodet om i en overgangsperiode at måtte anvende bestemmelser, der fraviger princippet om omgående fradrag som omhandlet i artikel 18, stk. 2, første afsnit, i direktiv 77/388/EØF; denne anmodning imødekommes for en periode på to år, der ikke kan forlænges;

dette direktiv indeholder fælles bestemmelser om forenklet handling af visse transaktioner inden for Fællesskabet; det tilkommer i flere tilfælde medlemsstaterne at fastsætte betingelserne for gennemførelsen af disse bestemmelser; visse medlemsstater kan ikke inden for den fastsatte frist afslutte den lovgivningsprocedure, der er nødvendig for at tilpasse deres momslovgivning; det er derfor nødvendigt at fastsætte en yderligere frist for anvendelsen af dette direktiv; en frist på højst tolv måneder er tilstrækkelig i denne henseende;

direktiv 77/388/EØF bør derfor ændres —

UDSTEDT FØLGENDE DIREKTIV: